COM7 ปลื้ม! หุ้นเข้า SET50 สะท้อนพื้นฐานแกร่ง ดึงความเชื่อมั่นนลท.
COM7 ปลื้ม! หุ้นเข้า SET50 สะท้อนพื้นฐานแกร่ง ดึงความเชื่อมั่นนลท.
17 ธ.ค. 2563

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยว่า ตลาดหลักทรัพย์ฯ ประกาศหุ้นของ COM7 ถูกนำเข้าคำนวณในดัชนี SET50  รอบครึ่งปีแรกของปี 2564 นั้น (1 มกราคม 2564 – 30 มิถุนายน 2564) เป็นเรื่องที่น่ายินดี จากการติดโผหุ้นขนาดใหญ่ที่มีสภาพคล่องสูง มีการซื้อขายอย่างสม่ำเสมอ และมีสัดส่วนผู้ถือหุ้นรายย่อยผ่านเกณฑ์ที่กำหนด
โดย ณ วันที่ 16 ธันวาคม 2563 COM7 มีมูลค่าตามราคาตลาด (Market Capitalization) อยู่ที่ 46,200 ล้านบาท สะท้อนพื้นฐานธุรกิจที่แข็งแกร่ง และได้รับความเชื่อมั่นจากนักลงทุน แม้ปีนี้ตลาดหุ้นไทยจะถูกกดดันจากปัจจัยลบในสถานการณ์โควิด-19 ตั้งแต่ช่วงต้นปี 63 ที่ผ่านมา  อย่างไรก็ตาม COM7 ยังคงสามารถรักษาความสามารถในการสร้างยอดขายและกำไรที่ดีอย่างต่อเนื่องในปีนี้ได้ และเชื่อว่า การเข้าดัชนี SET50 ส่งผลดีในการกระตุ้นความสนใจนักลงทุนต่างชาติและนักลงทุนสถาบันอย่างต่อเนื่องในอนาคต
ทั้งนี้ COM7 เป็นผู้นำในธุรกิจค้าปลีกสินค้าไอที สมาร์ทโฟน และสินค้าเทคโนโลยี รายใหญ่ ปัจจุบัน มีสาขาภายใต้การบริหารรวมประมาณ 811 สาขา ภายใต้แบรนด์ BaNANA, Studio7, KingKong Phone, BKK, True Shop by Com7, แฟรนไชส์,  iCare และอื่น ๆ รวมทั้ง การรุกตลาดอีคอมเมิร์ซ และปรับกลยุทธ์ธุรกิจเพื่อรองรับความก้าวหน้าของเทคโนโลยี และการเข้าสู่ดิจิทัลไทยแลนด์
อีกทั้ง โอกาสในการต่อยอดจุดแข็งของธุรกิจ จากการมีสาขาครอบคลุมที่สุดในประเทศ โดยในปี 64 COM7 ยังคงมุ่งมั่นการเติบโตในเชิงการขยายสาขา และน่าจะเป็นปีที่ดีเมื่อเทียบกับปีนี้ที่ต้องเผชิญสถานการณ์โควิด-19  ด้วยเป้าหมายรักษาการเติบโตของรายได้และกำไรอย่างต่อเนื่องในอนาคต